
Proiectul  Nr. 2026-1-RO01-KA121-VET-000423524
pentru elevii Colegiului „Școala Națională de Gaz” Mediaș

Descriere generală:

Proiectul Erasmus+, implementat în cadrul Acțiunii-cheie 1 – Mobilitatea persoanelor în scopul învățării (KA121-VET), cu numărul de înregistrare 2026-1-RO01-KA121-VET-000423524, se derulează în perioada iunie 2026 – august 2027 și reprezintă o componentă importantă a strategiei de internaționalizare și de dezvoltare instituțională a Colegiului „Școala Națională de Gaz” Mediaș.

Proiectul răspunde nevoii de creștere a calității formării profesionale inițiale prin facilitarea accesului elevilor din învățământul profesional și tehnic la experiențe de învățare în contexte europene de muncă. Prin organizarea mobilităților internaționale de formare practică se urmărește dezvoltarea competențelor profesionale specifice calificărilor, a competențelor-cheie și a competențelor transversale necesare integrării pe o piață a muncii competitivă, digitalizată și aflată într-o permanentă schimbare.

Grupul țintă este format din 68 de elevi, proveniți din calificările Tehnician în turism, Tehnician în activități economice, Tehnician în activități de comerț, Tehnician ecolog și protecția calității mediului, Tehnician în automatizări și din domeniul Mecanic – învățământ profesional. Participanții vor desfășura stagii de pregătire practică cu durata de două săptămâni în organizații partenere din Grecia, Spania, Portugalia și Cipru, în concordanță cu standardele de pregătire profesională și cu cerințele pieței europene a muncii.

Implementarea proiectului include etapele de selecție și pregătire lingvistică, pedagogică și interculturală a participanților, organizarea și monitorizarea mobilităților, evaluarea rezultatelor învățării și recunoașterea competențelor dobândite prin documente europene de certificare, inclusiv Europass Mobility. De asemenea, proiectul prevede activități de management, monitorizare, diseminare și valorificare a rezultatelor, în vederea asigurării sustenabilității și multiplicării impactului la nivel instituțional și comunitar.

Prin participarea la mobilități, elevii își vor dezvolta competențele profesionale specifice calificării, competențele de comunicare în limba engleză, competențele digitale, interculturale și antreprenoriale, precum și capacitatea de adaptare la medii profesionale internaționale. Totodată, experiența dobândită va contribui la creșterea autonomiei, responsabilității, spiritului de inițiativă și a șanselor de inserție pe piața muncii.

La nivel instituțional, proiectul contribuie la consolidarea dimensiunii europene a educației, la modernizarea procesului de formare profesională, la dezvoltarea relațiilor de cooperare cu organizații și angajatori din statele membre ale Uniunii Europene și la transferul de bune practici în activitatea didactică. Rezultatele obținute vor sprijini dezvoltarea unei oferte educaționale adaptate cerințelor economiei europene și vor consolida colaborarea dintre unitatea de învățământ și mediul socio-economic.

În vederea valorificării rezultatelor, vor fi realizate materiale și produse educaționale și de promovare, printre care: site-ul proiectului, un ghid turistic al regiunilor în care se desfășoară mobilitățile, identitatea vizuală a proiectului (siglă și afiș), materiale multimedia și de diseminare, organizarea concursului „Viitor antreprenor”, precum și participarea la concursul național „Made for Europe”. Aceste produse vor contribui la promovarea exemplelor de bună practică și la creșterea vizibilității rezultatelor proiectului în comunitatea educațională și în mediul economic.

Prin obiectivele, activitățile și rezultatele sale, proiectul contribuie la implementarea strategiei de dezvoltare europeană a Colegiului „Școala Națională de Gaz” Mediaș, la creșterea calității educației și formării profesionale și la dezvoltarea competențelor necesare absolvenților pentru integrarea cu succes pe piața muncii națională și europeană.

                                                                                             Responsabil proiect,

                                                                                                                Prof. Sas Ioan

